Bokke teken wynbottels vir Kings | Netwerk24
Bokke teken wynbottels vir Kings
Liefhebbers van wyn en versamelaars van rugbygedenkwaardighede kry Vrydag en Saterdag 'n gulde geleentheid om hul versamelings aan te vul.
Die Care4Kings-projek hou dan aanlyn 'n veiling waar talle bottels wyn, geteken deur bekende Springbokke, te koop sal wees.
Die voormalige Bok-losskakel Braam van Straaten het juis hierdie week deur die Kaapse wynlande gereis om bottels wyn in te samel en deur spelers te laat teken.
Die voormalige Springbok-kaptein Jean de Villiers het ook sy steun aan die Care4Kings-projek toegesê. Foto: Verskaf
Onder die Bokke wat hul handtekeninge op bottels aangebring het, tel Jean de Villiers, Siya Kolisi, Pieter-Steph du Toit, Herschel Jantjies, Steven Kitshoff, Frans Malherbe, Damian Willemse, Warrick Gelant, Seabelo Senatla, Robbi Kempson en Van Straaten self.
Verskeie van die wyne, wat deur verskeie landgoedere geskenk is, is Veritas-wenners.
Volgens Van Straaten, wat die projek lei, het die vorige Care4Kings-veiling goed afgeloop, met veral 'n Springbokbaadjie van die legendariese Mannetjies Roux wat baie gesog was.
Die projek is begin om spelers en beamptes van die Kings, wat deur die franchise se likwidasie in 'n geldelike verknorsing gelaat is, te help. – Sportredaksie